En nom de nostre seigneur, amen. En lan de lincarnacion dicellui courrant mil trois cens quatre vins et trèze, le XXIXe jour du mois decembre, je Regnaul, dit Baroing, demorant à Janley, sauoir faiz à touz ceulx qui verront et orront ces présentes lettres, que je veans, et considerans mon grant et euidant proffit, et ulgent necessite, ehu, sur ce, bon aduiz et mahure deliberacion, vend, cède, quicte, transporte, et deliure perpetuelment, pour moy et mes hoirs, à Robert dit Girart, bourgeois dAuxonne, pour lui et pour ses hoirs, demée soicture de prey, assis en la praerie de Janley, ou lieu que lon dit on prey Sanchot sur lOche, partant anprey de Jehan de Thousire, escuier, signeur de Janley, de costé le prey Guienot Ardi demorant à Diion d’une part, et le prey des religieux de Saint Estienne de Diion dautre part; franchement et quictement, pour paiant sa messerie. Cest vandaige je faiz pour le prix et somme de quatre florins de Florence, de bon or et de iuste pois; a moy ledit vandour dudit achetour paiez, baillez, et déliurez; et desquelx je me tien dicellui achetour por bien paiez et content. Pourquoy, je, le diz vandour, de la dite demée soicture de prey, me deuest perpetuelment pour moy et mes hoirs, et le dit achetour je an reuest pour lui et pour ses hoirs; et mès de présent pour touz jours en juste saisine, et possession par la teneur de ces presentes lettres. Et permet je, le diz Regnaul vandour, pour moy et pour mes hoirs, par mon serement donné pour ce corporelment, sur sains euuangilles de Dieu, et soubz l’obligacion expresse de touz et singuliers mes biens meubles et non meubles, presens et aduenir, quelxcunques et auxi des biens de mes hoirs la dite vandue, hauoir et tenir perpetuelment ferme et estanble; et icelle garantir audit achetour pour lui et pour ses hoirs deffandre, et en pais tenir on jugement et desors, enuers et contre touz, à mes propres missions et despans, senz jamais contreuenir ne consantir, contreuenir par moy ne par aultres taisiblement, ou en appert directement ou par oblique; mas faire et prester tout ce que lon doit faire et prester on cas d’euiction et de garantie, en renoncent quant ad ce a toutes graces, lettres, priuilaiges, estas, respis, dilacions, impetracions, et dispensacion, de foy et de serement, impetrees ou d’abuoir à impetrer de quelconque présence ou prelat que ce soit, ou d’aultre signour hayant ad ce puissance; et a toutes aultres excepcions de decepcions quelxconques, ad ce contraires, tant de droit comme de fait, que lon pourroit dire et alléguer contre la teneur de ces presentes lettres ou aucune partie dicelles; et meismement au droit, disant la general renonciacion non valoir, de lespécial nest auant mise. Et vuilz je, le diz Regnaul vandour, moy et mes hoirs estre contrains ainfin comme de chose adiugée, par la court monseigneur le duc de Bourgoingne, a la obseruacion des choses parauant dites; a la juridicion de laquelle court, quant ad ce, je submet, moy, mes hoirs, et touz mesdits biens; en testmoignage desquelles choses, jay requis et obtenu le seel de ladite court estre mis en ces presentes lettres. Cest fait on la presence de Huguenin Lenbert dAuxonne, clerc coadiuteur de Richar Poissenier, tabellion dudit lieu, pour mondit signour; de Perrin Courtot et Audiot le Gay de Suchey, tesmoings ad ce appellez et requis, lan, le moie, et jour auant diz. — H. Lenbti.